গলেরই পুনরাবৃত্তি হয়তো কলম্বোয় ঘটতে চলেছে। শ্রীলঙ্কার বিরুদ্ধে দ্বিতীয় টেস্টের প্রথম দিনে চেতেশ্বর পূজারা এবং অজিঙ্ক রাহানে জুটির ব্যাটের শাসনে সেই ইঙ্গিত স্পষ্ট হয়ে উঠছে। তারই ফাঁকে ফের ভারতীয় দলের হয়ে মাঠে নামতে পেরে অভিভূত কে এল রাহুল। যিনি বলে দিচ্ছেন, অধিনায়ক বিরাট কোহলির সমর্থন তাঁর আত্মবিশ্বাস ফিরিয়ে দিয়েছে।
দু’বছর আগে শ্রীলঙ্কা সফরে তাঁর নামের পাশে ছিল সেঞ্চুরি। কিন্তু বৃহস্পতিবার ওপেনার রাহুলের দৃপ্ত ৫৭ রানের ইনিংসও ছিল দেখার মতো। সাংবাদিক বৈঠকে রাহুল বলেছেন, ‘‘ম্যাচের আগে কোহলি বলেছিল যে, আমি প্রথম একাদশে থাকব। সেই বার্তাই আত্মবিশ্বাস ফিরিয়ে দিয়েছিল। ক্যাপ্টেনের পাশে থাকার বার্তাই মানসিকতা পাল্টে দিয়েছিল।’’ সেখানেই না থেমে রয়্যাল চ্যালেঞ্জার্স ব্যাঙ্গালোর তারকা বলেছেন, ‘‘অস্ত্রোপচারের পর সাপোর্ট স্টাফ থেকে কোচ এবং প্রত্যেক ক্রিকেটার ফোন করে আমাকে উৎসাহ দিয়েছিল। এই ছোটখাটো ব্যাপারগুলোই কিন্তু আমার জীবনে পরিবর্তন এনে দিয়েছে।’’
অস্ত্রোপচারের পর একেঘেয়ে রিহ্যাবের প্রসঙ্গও ফিরে এসেছে বৃহস্পতিবার রাহুলের কথায়।
তিনি বলেছেন, ‘‘প্রত্যেকদিন সকালে উঠে ফিজিওথেরাপি এবং রিহ্যাবটা একেঘেয়ে মনে হত। কিন্তু সতীর্থরা যেভাবে আমাকে উৎসাহ দিয়েছে, তাতে আমি নতুন উদ্যমে ফিরে আসার জন্য মরিয়া হয়ে পড়েছিলাম।’’ যোগ করেছেন, ‘‘এখন আমি দলের সঙ্গে মাথা উঁচু করে চলতে পারি। জায়গা চলে যাওয়ার কোনও আতঙ্ক বা চাপ নেই। এবং সবচেয়ে বড় ব্যাপার কোচ এবং ক্যাপ্টেন আমার প্রতি বিশ্বাস রেখেছেন। ওঁরা এটা বুঝিয়েছেন যে, আমিও দলের জন্য বড় ভূমিকা পালন করতে পারি।’’

এই বিষয়ে অন্যান্য খবর

চলছে টেস্ট। তার মধ্যেই দেশে ফিরলেন তারকা ভারতীয় ব্যাটসম্যান


কিন্তু তাঁর চোট প্রবণতা নিয়ে এখনও অনেক চাপা প্রশ্ন রয়ে গিয়েছে ক্রিকেটমহলে। ২০১৪ সালে ভারতীয় দলের হয়ে টেস্টে অভিষেকের পর থেকে বেশ কয়েকবার তাঁকে চোটের কারণে ছিটকে যেতে হয়েছে। কিন্তু তা নিয়ে রাহুল এখন আর ভাবিত নন। তিনি বলেছেন, ‘‘শারীরিক চোট নিয়ে ভাল খেলা সম্ভব হয় না। কিন্তু তাই বলে চুপ করে বসে থাকারও উপায় নেই। মানসিকভাবে নিজেকে আরও শক্তিশালী করে ফিরে আসা নিয়ে লড়াই করতে হয়। আমিও তাই করেছি। ফিরে আসার কাজ কোনও সময়েই সহজ হয় না ঠিকই, কিন্তু তার জন্য নিয়মিত পরিশ্রম করতেই হয়। আমি সেই দর্শনেই বিশ্বাস করি।’’ রাহুল কথা দিচ্ছেন, ভবিষ্যতে নিজেকে ফিট রেখেই ভারতীয় দলের হয়ে নিজেকে প্রতিষ্ঠিত করতে চান।
প্রথম দিনে ১২৮ রানে অপরাজিত চেতেশ্বর পূজারার সঙ্গে ভুল বোঝাবুঝিতেই তিনি রান আউট হয়েছেন। তবে তা নিয়ে হতাশ হচ্ছেন না রাহুল। তিনি বলেছেন, ‘‘রান আউট ক্রিকেটের অঙ্গ। তাই ওটা নিয়ে হতাশ হওয়া অর্থহীন। আমি বরং মনে করি নিজের ভুলে রান আউট হয়েছি।’’ যোগ করেছেন, ‘‘অনেকদিন পরে মাঠে নামার কারণে সাময়িক কিছু মন্থরতা হয়তো ছিল। আমার উচিত ছিল আরও সতর্ক হয়ে আরও বেশি সময় উইকেটে দাঁড়িয়ে থাকা। কিন্তু তাতে আত্মবিশ্বাসে আঘাত লেগেছে বলে মনে করি না।’’